Document ID: 31998R2521

KOMISSION ASETUS (EY) N:o 2521/98,
annettu 24 päivänä marraskuuta 1998,
levitettäviä ravintorasvoja koskevista vaatimuksista annetun neuvoston asetuksen (EY) N:o 2991/94 sekä maidon ja maitotuotteiden kaupan pitämisessä käytettävien nimitysten suojelemisesta annetun neuvoston asetuksen (ETY) N:o 1898/87 tietyistä yksityiskohtaisista säännöistä annetun asetuksen (EY) N:o 577/97 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon levitettäviä ravintorasvoja koskevista vaatimuksista 5 päivänä joulukuuta 1994 annetun neuvoston asetuksen (EY) N:o 2991/94 (1) ja erityisesti sen 8 artiklan,
ottaa huomioon maidon ja maitotuotteiden kaupan pitämisessä käytettävien nimitysten suojelemisesta 2 päivänä heinäkuuta 1987 annetun neuvoston asetuksen (ETY) N:o 1898/87 (2), sellaisena kuin se on viimeksi muutettuna Itävallan, Suomen ja Ruotsin liittymisasiakirjalla, ja erityisesti sen 4 artiklan 2 kohdan,
sekä katsoo, että
levitettäviä ravintorasvoja koskevista vaatimuksista annetun neuvoston asetuksen (EY) N:o 2991/94 sekä maidon ja maitotuotteiden kaupan pitämisessä käytettävien nimitysten suojelemisesta annetun neuvoston asetuksen (ETY) N:o 1898/87 tietyistä yksityiskohtaisista säännöistä 1 päivänä huhtikuuta 1997 annetun komission asetuksen (EY) N:o 577/97 (3), sellaisena kuin se on viimeksi muutettuna asetuksella (EY) N:o 1298/98 (4), 2 artiklan 1 kohdassa vahvistetaan levitettävien ravintorasvojen rasvapitoisuuden ilmoittamista koskevat säännöt lukuun ottamatta niitä asetuksessa (EY) N:o 2991/94 tarkoitettuja tuotteita, joiden vähimmäisrasvapitoisuus on 80 prosenttia; menetelmä kyseisten sääntöjen noudattamisen tarkistamiseksi on vahvistettu asetuksen (EY) N:o 577/97 2 artiklan 3 kohdassa sekä liitteessä II; kyseisen menetelmän ensimmäistä soveltamispäivää on siirretty 1 päivään tammikuuta 1999, jotta käyttäjät ehtisivät tutustua siihen ja jotta sen käyttökelpoisuudesta voidaan tehdä tarkka tutkimus komissiolle toimitettujen tulosten perustella,
toimitettujen tietojen tarkastelun perusteella on havaittu, että ilmoitetun rasvapitoisuuden tarkistusta varten säädetyt poikkeamat ovat liian tiukat; vaikuttaa perustellulta kaksinkertaistaa poikkeamat otettujen näytteiden tulosten keskiarvon sekä yksittäisten tulosten osalta; näissä olosuhteissa ei olisi enää mahdollista jatkaa vaatimusta, että jokaisen näytteen on noudatettava asetuksen (EY) N:o 2991/94 liitteessä vahvistettuja rajoja; on säädettävä, että keskimääräisen pitoisuuden on vastattava kyseisiä rajoja, ja
tässä asetuksessa säädetyt toimenpiteet ovat kaikkien asianomaisten hallintokomiteoiden lausuntojen mukaiset,
ON ANTANUT TÄMÄN ASETUKSEN:
1 artikla
Muutetaan asetus (EY) N:o 577/97 seuraavasti:
1. Muutetaan 2 artikla seuraavasti:
a) korvataan 1 kohdan b ja c alakohdat seuraavasti:
"b) rasvapitoisuus saa poiketa ainoastaan ± 1 prosenttiyksikön ilmoitetusta prosenttiluvusta. Yksittäiset näytteet voivat poiketa ainoastaan ± 2 prosenttiyksikköä ilmoitetusta prosenttiluvusta;
c) keskimääräisen rasvapitoisuuden on kaikissa tapauksissa noudatettava asetuksen (EY) N:o 2991/94 liitteessä vahvistettuja rajoja"
b) korvataan 2 kohta seuraavasti:
"2. Tämän asetuksen 1 kohdasta poiketen asetuksen (EY) N:o 2991/94 liitteessä olevissa A1, B1 ja C1 osissa tarkoitettujen tuotteiden osalta ilmoitetun pitoisuuden on vastattava tuotteen vähimmäisrasvapitoisuutta."
2. Korvataan liite II seuraavasti:
"LIITE II
Levitettävien ravintorasvojen ilmoitetun rasvapitoisuuden tarkistaminen
Erästä otetaan sattumanvaraisesti viisi näytettä tarkistettaviksi ja analysoitaviksi. Käytetään seuraavia kahta menetelmää:
A. Viiden saadun tuloksen aritmeettista keskiarvoa verrataan ilmoitettuun rasvapitoisuuteen. Rasvapitoisuus katsotaan ilmoituksen mukaiseksi, jos rasvapitoisuuden aritmeettinen keskiarvo eroaa enintään yhden prosentin ilmoitetusta rasvapitoisuudesta.
B. Viittä saatua yksittäistä tulosta verrataan 2 artiklan 1 kohdan b alakohdassa ilmoitettuun sallittuun poikkeamaan (± 2 prosenttiyksikköä ilmoitetusta rasvapitoisuudesta). Jos viiden yksittäisen tuloksen enimmäis- ja vähimmäisarvon välinen ero on enintään neljä prosenttiyksikköä, tulosta pidetään 2 artiklan 1 kohdan b alakohdan edellytykset täyttävänä.
Jos vaatimustenmukaisuus on vahvistettu A ja B kohdassa säädetyllä menetelmällä, tarkastetun erän katsotaan täyttävän 2 artiklan 1 kohdan b alakohdan edellytykset, vaikka yksi viidestä arvosta ylittäisi ilmoitetun ± 2 prosenttiyksikön poikkeaman."
2 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 24 päivänä marraskuuta 1998.

Labels: 3
17